stanford-oval/wikipedia huggingface dataset:
Luettelo moottoripyörätrialin SM-mitalisteista
2020-luku

| Vuosi | Sija | Ajaja | Kerho | Pyörä | Pisteet |  |
| --- | --- | --- | --- | --- | --- | --- |
| 2020 | 1. | Timo Myöhänen | HäMK | Vertigo | 100 |  |
|  | 2. | Jere Karjalainen | JSMK | Beta | 83 |  |
|  | 3. | Samuel Jääskeläinen | HäMK | TRRS | 71 |  |
|  | 4. | Niko Nurmio | EMK | Vertigo | 45 |  |
| TR2 | 5. | Max Parkkonen | EMK | TRRS |  |  |
| TR2 | 6. | Arttu Sämpi | MP-Taito | GasGas |  |  |
| 2021 | 1. | Timo Myöhänen | HäMK | Vertigo | 77 |  |
|  | 2. | Jussi Haapanen | HäMK | GasGas | 66 |  |
|  | 3. | Niko Nurmio | EMK | Vertigo | 56 |  |
|  | 4. | Arttu Sämpi | MP-Taito | Vertigo | 52 |  |
|  | 5. | Samuel Jääskeläinen | HäMK | TRRS | 40 |  |
|  | 6. | Max Parkkonen | EMK | TRRS | 32 |  |
| 2022 | 1. | Timo Myöhänen | HäMK | Vertigo | 94 |  |
|  | 2. | Niko Nurmio | EMK | Vertigo | 82 |  |
|  | 3. | Jussi Haapanen | HäMK | GasGas | 67 |  |
|  | 4. | Max Parkkonen | EMK | TRRS | 56 |  |
|  | 5. | Samuel Jääskeläinen | HäMK | TRRS | 55 |  |
|  | 6. | Antton Parkkonen | EMK | TRRS | 55 |  |
| 2023 | 1. | Niko Nurmio | EMK | Vertigo | - |  |
|  | 2. | Antton Parkkonen | EMK | TRRS |  |  |
|  | 3. | Max Parkkonen | EMK | TRRS |  |  |
| 2024 | 1. | Antton Parkkonen | EMK | TRRS |  |  |
|  | 2. | Max Parkkonen | EMK | TRRS |  |  |
|  | 3. | Samuel Jääskeläinen | HäMK | TRRS |  |  |
Fingerpori

Heimo Vesa ja lukijoiden tunteita kuohuttanut Jeesus housuja sovittamassa. Helsingin Sanomissa 7. maaliskuuta 2007 julkaistun stripin kaksi viimeistä ruutua.
Fingerpori on Pertti Jarlan piirtämä ja käsikirjoittama suomalainen strippisarjakuva. Sitä alettiin julkaista Helsingin Sanomissa helmikuussa 2007, ja nykyisin se ilmestyy myös lukuisissa muissa suomalaisissa sanomalehdissä. Sen stripeistä on koottu useita sarjakuva-albumeita.
Sarjakuvan keskeisin ympäristö on kuvitteellinen suomalainen pikkukaupunki Fingerpori. Sarjakuvan päähenkilö on silmälasipäinen Heimo Vesa. Hänen lisäkseen stripeissä esiintyy useita muita kaupunkilaisia, kuten paikallisessa kahvilassa työskentelevä rääväsuinen Rivo-Riitta. Fingerporilaisten ohella sarjakuvassa ovat esiintyneet myös muun muassa paavi, Mustanaamio, Hämähäkkimies, Spede Pasanen, Kimi Räikkönen,  Benito Mussolini, Adolf Hitler ja marsalkka Mannerheim.
Fingerporin huumori on pitkälti kielellistä ja perustuu useimmiten erilaisiin homonyymisiin sanaleikkeihin ja vitseihin. Suomen moniin sijamuotoihin perustuvia vitsejä on usein: esimerkiksi 'häät' on myös taivutusmuoto sanalle 'häkä' ja 'nainen' sanalle 'naida'. Sanaleikin tyyppisiä ovat myös sanojen jaot, kuten 'pesuneste' - 'pesun/este' ja 'Suvisaariston' - 'Suvi saa Riston'. Vaikka Fingerporissa on jonkin verran myös poliittista satiiria, se ei tekijänsä mukaan ole poliittinen sarjakuva vaan pyrkii puhtaasti lukijan huvittamiseen: ”Väännän vitsiä keinolla millä hyvänsä. Tarkoitus ei ole niinkään pohdiskella kuin viisastella.”
Jarla käyttää Fingerpori-sarjakuvan aiheina omien ideoiden lisäksi lukijoiden lähettämiä oivalluksia. Ehdottajan nimi tai nimimerkki on strippikohtaisissa merkinnöissä havaittavissa Jarlan nimen ja vuosiluvun välissä väliviivalla erotettuna, esimerkiksi "Jarla-Still -20". Strippikohtaisiin merkintöihin kuuluu myös juokseva numerointi, joka oli vuoden 2024 lopussa edennyt lukuun 5425. Numerointiin ei voi kuitenkaan luottaa, sillä strippejä on julkaistu numeroimattomina, numeroita puuttuu välistä, ja sama numero on esiintynyt useammalla eri stripillä (HS 31.12.2020 ja 2.1.2021 sekä HS 9.5.2022 ja 10.5.2022. Myös HS 28.1.2023 ja 30.1.2023).
Julkaisuhistoria

Fingerporin alkumuoto oli saman tekijän sarjakuva Karl-Barks-Stadt, joka voitti kolmannen palkinnon pohjoismaisen sarjakuvakilpailun strippisarjassa Kemin sarjakuvapäivillä vuonna 2006. Palkintoraadin lausunnon mukaan Karl-Barks-Stadt oli ”kerrassaan hyvin piirretty sarja, jonka niukkaeleiset hahmot antavat ilmeikkään elämän stripin kertomalle vitsille”. Palkinnon jälkeen Karl-Barks-Stadt ilmestyi marraskuun 2006 ajan Ilta-Sanomissa kuukauden kotimaisena sarjakuvana. Karl-Barks-Stadt oli Jarlan ensimmäinen jatkuva sarjakuva, aiemmin hän oli tehnyt lyhyitä yksittäissarjakuvia huumorilehti Pahkasikaan (1993–2000) ja työskennellyt kuvittajana yritysmaailmassa muun muassa Trainers' Houselle.
Vuodenvaihteessa 2006–2007 Helsingin Sanomat etsi sivuilleen uutta kotimaista sarjakuvaa, ja lehden sarjakuvatoimittaja Eeva Lepistö kiinnitti huomionsa Karl-Barks-Stadtiin. Fingerporiksi uudelleennimetty sarjakuva alkoi ilmestyä Helsingin Sanomissa 5. helmikuuta 2007. Se korvasi lehdessä yli 40 vuotta ilmestyneen Tiikeri-sarjakuvan, jonka tekijä Bud Blake oli jäänyt eläkkeelle vuonna 2004.
Ensimmäisen Fingerpori-albumin julkaisi huhtikuussa 2008 sarjakuvakustantamo Arktinen Banaani. Albumi, kuten koko sarjakuvakin, sai vaihtelevan vastaanoton. Helsingin Sanomissa professori Olli Alho arvosteli Fingerporia siitä, että sen huumori perustuu liikaa homonyymisanaleikeille, jotka eivät jaksa kiinnostaa aikuista lukijaa. Sarjan ”ruumiin- ja sielunmaisemaa” hän vertasi kirjallisuudentutkija Mihail Bahtinin määrittelemään groteskiin realismiin ja sen edustajiin, kuten François Rabelais’hen. Arvostelu päätyi sittemmin kopioituna Fingerpori-albumien alkusivuille. Plaza.fi:n Kaistan arvostelussa Fingerporia sen sijaan kehuttiin ”parhaaksi kotimaiseksi uutuussarjaksi pitkään aikaan”, ja Suomen Kuvalehden arvostelussa Jarlaa kiitettiin suomalaisen puujalkahuumorin nostamisesta uudelle ja tuoreelle tasolle.
Fingerporia on käännetty ruotsiksi, norjaksi, tanskaksi ja englanniksi. Vuonna 2014 julkaistiin englanninkielinen kokoelmateos Fingerpori from Finland, jonka stripit olivat kääntäneet Jarla ja Vesa Kataisto.
Miljöö ja hahmot > Fingerporin kaupunki

Fingerpori on pieni rannikkokaupunki, joka sijaitsee määrittelemättömässä osassa Suomea. Sen pohjoinen rajanaapuri on Mordor ja eteläinen Vatikaani. Tarun mukaan kaupungin perustivat viikingit, jotka eivät päässeet palaamaan kotiinsa, koska merihirviö söi heidän laivansa. Myöhemmin kaupunkia on tehnyt tunnetuksi muun muassa talvisodan aikainen Fingerporin prikaati, jonka hidas matka kohti rintamaa päättyi lopulta joukon pakenemiseen kokonaisuudessaan laivalla Ruotsiin. Toisen maailmansodan jälkeen itse Adolf Hitler piiloutui Fingerporiin, koska havaitsi kaupungin olevan otollista maaperää fasismille.
Nykypäivän Fingerporissa on 3 600 asukasta, kevyttä teollisuutta sekä ”kansainvälisestikin keskustelua herättänyt” Tiedekeskus Fingerpoli. Kaupungin valtapuolue on keskusta, jolla on 75 % kaupunginvaltuuston paikoista (tilanne vuonna 2008). Muita valtuustossa edustettuja poliittisia ryhmiä ovat muun muassa kommunistit ja natsit. Tärkeimpiin nähtävyyksiin kuuluvat kuplahallitekniikalla toteutettu Fingerporin uusi kirkko sekä fasistista klassismia edustava Fingerporin kaupungintalo, jonka Albert Speer piirsi tupakka-askin kanteen vieraillessaan Lapissa vuonna 1944.
Pertti Jarlan mukaan hänen alkuperäinen visionsa oli luoda kaupungista jonkinlainen ”itäsaksalainen Ankkalinna”. Siihen viittasi myös sen ensimmäinen nimi Karl-Barks-Stadt, yhdistelmä itäsaksalaisesta Karl-Marx-Stadtista (nykyisin Chemnitz) ja Ankkalinnan luoneesta sarjakuvapiirtäjästä Carl Barksista. Kaupungin nimi kuitenkin vaihdettiin, kun sarjakuva pääsi Helsingin Sanomiin. Lehden kulttuuritoimituksen esimies Saska Saarikoski pyysi Jarlaa korvaamaan Karl-Barks-Stadtin helpommalla nimellä, ja tämä päätyi Fingerporiin, koska ajatteli sen kuulostavan pieneltä rannikkokaupungilta. Nykyinen Fingerporin kaupunki edustaa Jarlan mukaan ”kaurismäkeläisesti jämähtänyttä, ei kovin modernia nyky-Suomea”, joka muistuttaa visuaalisesti enemmän 1970-lukua kuin 2010-lukua.
Miljöö ja hahmot > Fingerporin asukkaat

Suurin osa Fingerpori-stripeistä käsittelee Heimo Vesan ja tämän lähipiirin toimia. Keskeisimpiä hahmoja ovat:
Heimo Vesa, ruskeaan kokovartaloalusasuun pukeutuva Tiedekeskus Fingerpolin tutkija. Pertti Jarlan mukaan ”aluksi Heimo Vesa oli vain säälittävä pikkutyyppi, sittemmin hänestä on tullut minulle jotain alter egon tapaista”.
Irma Vesa o.s. Kääriäinen, Heimo Vesan vaimo, lentoyhtiö Fingerairin lentoemäntä.
Inkeri Kääriäinen, edellisen täti, kansaneläkeläinen.
Rieti, Heimo Vesan kissa.
Allan Kurma, Heimo Vesan paras ystävä, taajaan ammattia vaihtava sekatyömies ja boheemi poikamies.
Rivo-Riitta, päähenkilöiden kantapaikan Kahvila Aromin rääväsuinen tarjoilija, joka heittää kaksimielisen kommentin asiaan kuin asiaan.
Asko Arimo Vilenius, Heimo Vesan vanha koulutoveri, ja lähes kaikkiruokainen perverssi.
Krapula-Päivi alias Päivi Kankkonen, päihdeongelmainen lähihoitaja, joka ajautuu jatkuvasti treffeille rikollisten kanssa.
Pahani Julmu, kaupungin alamaailmaa pyörittävä fetsipäinen suurrikollinen ja ”Fingerporin kuudenneksi pelätyin hullu nero”.
Sam Makkonen, pikkurikollinen jolla on sammakkomainen pää sekä kasvoissa arpi, Pahani Julmun kätyri ja Krapula-Päivin poikaystävä; tunnetaan myös nimellä Jokke.
Aulis Homelius, Fingerporin kaupunginjohtaja, jota tiedotusvälineet vainoavat.
Urho Puuma, entinen jalkapallotähti, nykyinen aikuisviihdetaiteilija.
Gootti-Kustaa alias Kusti Lapanen, gootti ja saatananpalvoja.
Mustanaamio, rikollisia jahtaava salaperäinen Vaeltava aave, joka asuu Pääkalloluolassaan Fingerporin laidalla.
J. Suoro, epärehellinen myyntimies. Työskennellyt myös esimerkiksi sosiaalineuvojana ja psykiatrina.
Arppa, Allanin kaveri.
Heikki (Hessu) Muhevainen, runsaasti hallusinogeenejä, erityisesti kannabista, käyttävä hippi.
Miljöö ja hahmot > Fingerporin maailma

Fingerpori ei sarjakuvana ole sidottu yhteen aikatasoon. Jarla on piirtänyt lukuisia päähenkilöiden, etenkin Heimo Vesan, lapsuuteen ja nuoruuteen sijoittuvia strippejä. Osa stripeistä sijoittuu kauemmas historiaan, ja niissä esiintyy sekä päähenkilöiden esivanhempia että tunnettuja historiallisia hahmoja, kuten Pekka Siitoin, Adolf Hitler ja marsalkka Mannerheim. Lisäksi sarjakuvassa esiintyy muista sarjakuvista tuttuja hahmoja, jotka toimivat vuorovaikutuksessa Fingerporin asukkaiden kanssa: vakiohahmoihin kuuluvan Mustanaamion lisäksi Fingerporissa on nähty supersankareita, kuten Hämähäkkimies, Teräsmies ja Batman, Disney-hahmoja, kuten Mikki Hiiri ja Aku Ankka, sekä suuri joukko muita tunnettuja hahmoja, kuten Muumipeikko, Jaska Jokunen, Rip Kirby, Kieku ja Kaiku, Uppo-Nalle ja Pekka Puupää.
Pertti Jarlan mukaan Fingerpori on hänelle ”jonkinlainen vaihtoehtoinen universumi”, jonka puitteissa hän voi käyttää sekä todellisia että kuvitteellisia hahmoja eri aikakausilta: ”Päätin heti alussa, että Fingerporissa voi olla mitä vain. Ei kannata sitoa käsiään välttämällä ristiriitaisuuksia.” Suomalaista huumoria tutkinut perinteentutkimuksen professori Seppo Knuuttila pitää Fingerporia 2000-luvulle tyypillisen intertekstuaalisen vitsailun erinomaisena edustajana. Kun sarjakuvastripin vitsi perustuu esimerkiksi historiasta tai toisesta sarjakuvasta lainattuun hahmoon, se vaatii lukijaltaan yleissivistystä ja kulttuurin tuntemusta. Knuuttilan mukaan ”Fingerpori vaatii kompetenssia. Ei kovin paljon, mutta aivan sopivasti.”
Kiistat

Joitakin Fingerpori-sarjakuvastrippejä on arvosteltu mauttomuudesta. Helsingin Sanomat poisti 4. toukokuuta 2010 ilmestyneen Fingerpori-sarjakuvastripin verkkosivuiltaan, koska se loukkasi poikkeuksellisen monia lukijoita. Stripissä oli natsisotilas ostamassa "vapaan juutalaisen saippuaa". Jarla kirjoitti Helsingin Sanomien yleisönosastoon vastineen, jossa hän pyysi anteeksi sarjakuvansa aiheuttamaa pahaa mieltä. Jarlan mukaan stripin tavoitteena oli nauraa "tietynlaiselle puolivillaiselle eettisyydelle", ja vastineellaan hän halusi selventää vitsin ideaa sekä pahoitella sen loukkaavuutta. Kirjoituksen alkuperäinen otsikko oli "Fingerporin harhalaukaus", mutta Helsingin Sanomien toimitus muutti sen muotoon "Pyydän anteeksi Fingerporin lukijoilta".
Toinen paljon palautetta aiheuttanut aihe on ollut uskonnon kustannuksella vitsailu. Koko sarjakuvauransa "pahimmat haukut" Jarla kertoo saaneensa Jeesuksen hahmon käyttämisestä Fingerporissa. ”Uskonnolliset aiheet huumorisarjakuvissa koetaan näköjään vieläkin loukkaaviksi. Tanskassa kohua aiheuttanutta Muhammad-pilapiirrosjupakkaa kummasteltiin Suomessa, mutta ei meidänkään kirkkomme piirissä näköjään niin kovin suvaitsevaisia olla”, Jarla sanoi Apu-lehden haastattelussa 2009.
Julkaisut

Sanomalehdissä ilmestyneitä Fingerpori-strippejä on julkaistu kovakantisina kokooma-albumeina. Niiden rinnalla on julkaistu pehmeäkantisia Pikku-Fingerporeja, joissa on sanomalehtistrippien lisäksi pidempiä Fingerpori-tarinoita ja vierailevien taiteilijoiden sarjakuvia. Molempien julkaisija oli sarjakuvakustantamo Arktinen Banaani vuosina 2008–2018 ja vuodesta 2019 lähtien Like.
Julkaisut > Fingerporia julkaisevat lehdet

| 0 | 1 | 2 |
| --- | --- | --- |
|  Aamulehti (2007–)  Etelä-Saimaa  Etelä-Suomen Sanomat  Forssan Lehti  Helsingin Sanomat (2007–)  Hämeen Sanomat  Iisalmen Sanomat  Ilkka (2010–)  Itä-Häme (2012–)  |  Itä-Savo  Kainuun Sanomat (2011–)  Kaleva (2010–)  Karjalainen (2007–)  Keskisuomalainen (2009–)   Kouvolan Sanomat  Kymen Sanomat  Lapin Kansa  Länsi-Savo  |  Länsi-Suomi  Pohjalainen (2010–)  Pohjolan Sanomat (2011–)  Salon Seudun Sanomat  Satakunnan Kansa  Savon Sanomat  Turun Sanomat (2010–)   Valkeakosken Sanomat  Warkauden Lehti  |
Julkaisut > Fingerpori-albumit

Fingerpori.  Arktinen Banaani, 2008.  ISBN 978-952-5602-84-5
Fingerpori 2.  Arktinen Banaani, 2009.  ISBN 978-952-5768-17-6
Fingerpori 3.  Arktinen Banaani, 2010.  ISBN 978-952-5768-40-4
Fingerpori 4.  Arktinen Banaani, 2011.  ISBN 978-952-5768-61-9
Fingerpori 5.  Arktinen Banaani, 2012.  ISBN 978-952-270-031-5
Fingerpori 6.  Arktinen Banaani, 2013.  ISBN 978-952-270-078-0
Fingerpori 7.  Arktinen Banaani, 2014.  ISBN 978-952-270-090-2
Fingerpori 8.  Arktinen Banaani, 2015.  ISBN 978-952-270-206-7
Fingerpori 9.  Arktinen Banaani, 2016.  ISBN 978-952-270-250-0
Fingerpori 10.  Arktinen Banaani, 2017.  ISBN 978-952-270-322-4
Fingerpori 11.  Arktinen Banaani, 2018.  ISBN 978-952-270-384-2
Fingerpori 12.  Like, 2019.  ISBN 978-952-011-899-0
Fingerpori 13.  Like, 2020.  ISBN 978-951-135-513-7
Fingerpori 14.  Like, 2021.  ISBN 978-951-138-493-9
Fingerpori 15.  Like, 2021.  ISBN 978-951-142-090-3
Fingerpori 16.  Like, 2022.  ISBN 978-951-145-411-3
Fingerpori 17.  Like, 2023.  ISBN 978-951-148-425-7
Fingerpori 18.  Like, 2024.  ISBN 978-951-149-916-9
Fingerpori-albumit 1–9 on julkaistu myös nidottuina pokkareina, ja vuonna 2018 albumit 1–4 julkaistiin kokonaan nelivärisinä laitoksina.
Julkaisut > Fingerpori-kokoelmat

Fingerporin naamakirja.  Arktinen Banaani, 2013.  ISBN 978-952-270-023-0  Sisältää Fingerpori-albumit 1–3.
Fingerporin naamakirja 2.  Arktinen Banaani, 2014.  ISBN 978-952-270-155-8  Sisältää Fingerpori-albumit 4–6.
Fingerporin koko kuva 1.  Arktinen Banaani, 2015.  ISBN 978-952-270-211-1
Fingerporin koko kuva 2.  Arktinen Banaani, 2015.  ISBN 978-952-270-239-5
Fingerporin koko kuva 3.  Arktinen Banaani, 2016.  ISBN 978-952-270-258-6
Fingerporin koko kuva 4.  Arktinen Banaani, 2016.  ISBN 978-952-270-294-4
Fingerporin koko kuva 5.  Arktinen Banaani, 2017.  ISBN 978-952-270-334-7
Fingerporin koko kuva 6: Rikos paikalla.  Arktinen Banaani, 2018.  ISBN 978-952-270-403-0
Fingerporin koko kuva 7: Päivien kimallus.  Like, 2019.  ISBN 978-952-011-910-2
Fingerporin koko kuva 8: Katin kanssa keittiössä.  Like, 2020.  ISBN 978-951-136-599-0
Fingerporin koko kuva 9: Musa tuntuu.  Like, 2021.  ISBN 978-951-138-494-6
Fingerporin koko kuva 10: Suorastaan kiero.  Like, 2022.  ISBN 978-951-1-42105-4
Fingerporin koko kuva 11: Kaiken kestävä.  Like, 2023.  ISBN 978-951-145-412-0
Fingerporin koko kuva 12: Ikänsä terävä.  Like, 2024.  ISBN 978-951-148-642-8
Julkaisut > Pikku-Fingerporit

Pikku-Fingerpori 1: Kähmintää ja kytköksiä.  Arktinen Banaani, 2008.  ISBN 978-952-5768-12-1  Vierailevina taiteilijoina Tex Hänninen, Ari Kutila, Ulf Lundkvist, Harri Pystynen, Jukka Tilsa ja Karstein Volle.
Pikku-Fingerpori 2: Fingerpori rakentaa ja remontoi.  Arktinen Banaani, 2009.  ISBN 978-952-5768-18-3  Vierailevina taiteilijoina Tex Hänninen, Ulf Lundkvist, Timo Mäkelä, Jukka Tilsa ja Karstein Volle.
Pikku(joulu)-Fingerpori 3: Kinkkuja ja kiusauksia.  Arktinen Banaani, 2009.  ISBN 978-952-5768-37-4  Vierailevina taiteilijoina Malin Biller, Tex Hänninen, Ulf Lundkvist, Jukka Tilsa ja Karstein Volle.
Pikku-Fingerpori 4: Fingerpörriäinen.  Arktinen Banaani, 2010.  ISBN 978-952-5768-48-0  Vierailevina taiteilijoina Karri Aronen, Esa Holopainen, Tex Hänninen, Ulf Lundkvist, Iida Ojanperä, Milla Paloniemi, Jope Pitkänen, Jukka Tilsa ja Karstein Volle.
Pikku-Fingerpori 5: Mökki-Fingerpori.  Arktinen Banaani, 2011.  ISBN 978-952-5768-84-8  Vierailevina taiteilijoina Petri Hiltunen, Tuuli Hypén, Tex Hänninen, Mikko Kuitunen, Jussi Pakkanen, Anssi Rauhala ja Kari Sihvonen.
Pikku-Fingerpori 6: Underground-Fingerpori.  Arktinen Banaani, 2012.  ISBN 978-952-270-039-1  Vierailevina taiteilijoina JP Ahonen, Tuuli Hypén, Tex Hänninen, Reetta Laitinen, Kivi Larmola, Anssi Rauhala, Hannele Richert ja Petteri Tikkanen.
Pikku-Fingerpori 7: Lööppi-Fingerpori.  Arktinen Banaani, 2016.  ISBN 978-952-270-230-2
Julkaisut > Muut Fingerpori-julkaisut

Fingerpori: Heräämisopas.  Arktinen Banaani, 2010.  ISBN 978-952-5768-41-1
Fingerpori: Kamppailuni.  Arktinen Banaani, 2011.  ISBN 978-952-5768-79-4
Fingerpori: Kuntauudistus.  Arktinen Banaani, 2012.  ISBN 978-952-270-059-9
Fingerpori näytelmäkirja.  Arktinen Banaani, 2012.  ISBN 978-952-270-060-5
Fingerpori: Kuntauudistus, mukana SOTE.  Arktinen Banaani, 2013.  ISBN 978-952-270-105-3
Fingerpori: Lääkärileikit.  Arktinen Banaani, 2013.  ISBN 978-952-270-080-3
Fingerpori: Tutkanpaljastin.  Arktinen Banaani, 2013.  ISBN 978-952-270-116-9
Rivo-Riitta.  Arktinen Banaani, 2013.  ISBN 978-952-270-108-4
Fingerpori from Finland.  Arktinen Banaani, 2014.  ISBN 978-952-270-137-4  Avustavana kääntäjänä Vesa Kataisto.
Fingerporin postilla.  Arktinen Banaani, 2014.  ISBN 978-952-270-138-1
Fingerporin ruokakirja.  Arktinen Banaani, 2015.  ISBN 978-952-270-164-0  Avustavina kirjailijoina Jarkko Lehtopelto ja Ville Valkeapää.
Fingerporin liikennekirja.  Arktinen Banaani, 2016.  ISBN 978-952-270-251-7
Fingerpori from Finland XL.  Arktinen Banaani, 2017.  ISBN 978-952-270-339-2  Avustavana kääntäjänä Vesa Kataisto.
Fingerpori: Juhlakunnossa.  Arktinen Banaani, 2017.  ISBN 978-952-270-353-8
Fingerporin päiväkasku.  Arktinen Banaani, 2018.  ISBN 978-952-270-354-5
Фингерпори из Финляндии (Fingerpori iz Finljandii).  KomFederatsija, 2018.  ISBN 978-599-093-670-6  Kääntäjinä Aleksandra Konovalova, Vera Vysotskaja ja Ekaterina Zvezdina.
Fingerpori talar svenska.  Like, 2019.  ISBN 978-952-011-962-1  Kääntäjänä Carl-Johan Fougstedt.
Fingerporin lemmikkikirja.  Like, 2019.  ISBN 978-952-011-909-6
Fingerpori: Fingerpääkaupunki.  Like, 2020.  ISBN 978-951-136-899-1
Fingerporin paha kirja.  Like, 2020.  ISBN 978-951-136-597-6
Fingerporilla on asiaa.  Like, 2021.  ISBN 978-951-138-495-3
Fingerpori: nuotit vieraissa.  Like, 2022.  ISBN 978-951-142-091-0
Säästäväisen elämän Fingerpori.  Like, 2023.  ISBN 978-951-146-921-6  Yhteistyössä Jarkko Lehtopelto, Martat
Elokuva

Fingerporista on tehty samanniminen elokuva, jonka on ohjannut Mikko Kouki. Pääosissa ovat Kari Väänänen (Homelius), Jenni Kokander (Rivo-Riitta), Santtu Karvonen (Heimo Vesa), Pirjo Lonka (Krapula-Päivi) ja Aku Hirviniemi (Allan Kurma). Solar Filmsin elokuvan tuotti Nina Laurio. Elokuva kuvattiin Turussa, ja se sai ensi-iltansa syksyllä 2019.
Teatteri

Fingerporista on tehty useita teatteriesityksiä, etenkin kesäteattereissa.
Kirjallisuutta

Vilenius, Maijastiina: Minä sinulle homonyymit näytän! Kielellinen leikittely Pertti Jarlan Fingerpori-sarjakuvassa.  (Perustuu tekijän samannimiseen pro-gradu -tutkielmaan. Sarjakuvat: Pertti Jarla)  Helsinki:  Arktinen Banaani, 2011.  ISBN 978-952-270-006-3
Aiheesta muualla

Fingerporin kotisivut
Fingerpori Helsingin Sanomien verkkosivuilla
Fingerpori Etelä-Suomen Sanomien verkkosivuilla
S. Santikko: Perverssi ja hullu Fingerpori! Kvaak.fi 6.4.2008.
Rautalankapori, Fingerporin vitsien selityksiä hitaammille
Sarjakuvataiteilija Pertti Jarla.
Jarlan pahennusta aiheuttanut sarjakuva vitsaili juutalaisvainoilla.
Fingerpori-”bisseä” ja -”lonkkua”.
Elokuvavuosi 2024

Elokuvavuonna 2024 elokuvateatterikäynnit vähenivät miltei kaikkialla maailmassa vuodesta 2023, koska yhdysvaltalaiset Hollywood-elokuvat eivät menestyneet Barbenheimer-ilmiön piristämän edellisvuoden tapaan. Suomessa kokonaiskatsojamäärä putosi vuodesta 2023 liki viisi prosenttia ja oli 6,77 miljoonaa katsojaa. Suomen katsotuin elokuva oli Myrskyluodon Maija, joka oli myös arvostelumenestys. Kotimaisten elokuvien osuus lipunmyynnistä oli 31 prosenttia.
Helsingin Sanomat nimesi vuoden 2024 parhaiksi suomalaisiksi ensi-iltaelokuviksi Tiina Lymin Myrskyluodon Maijan ja Virpi Suutarin seurantadokumentin Havumetsän lapset. Teatteritarjonnan ulkomaista parhaimmistoa edustivat lehden mukaan  Jonathan Glazerin keskitysleiridraama The Zone of Interest (2023), Justine Triet’n oikeussalidraama Putoamisen anatomia (2023), Yorgos Lanthimosin fantasiaelokuva Poor Things (2023), Andrew Haigh’n ihmissuhdedraama All of Us Strangers, Luca Guadagninon tennismaailmaan sijoittuva kolmiodraama Challengers, Alex Garlandin sotatrilleri Civil War, Levan Akinin ruotsalaiselokuva Crossing, Sean Bakerin komedia Anora, nuoresta Donald Trumpista kertova The Apprentice, Coralie Fargeat’n kauhuelokuva The Substance ja lastenanimaatio Inside Out 2.
Suomen katsotuimmat elokuvat

| Sijoitus | Elokuva | Katsojat 2024 |
| --- | --- | --- |
| 1 | Myrskyluodon Maija | 465 360 (Kokonaiskatsojaluku 465 897) |
| 2 | Inside Out – mielen sopukoissa 2 | 343 896 |
| 3 | Luottomies-elokuva: All in | 324 397 |
| 4 | Dyyni: Osa kaksi | 257 983 |
| 5 | Itse ilkimys 4 | 250 717 |
| 6 | Deadpool & Wolverine | 231 756 |
| 7 | Kyllä isä osaa -elokuva | 222 855 |
| 8 | Heinähattu, Vilttitossu ja kana | 180 565 |
| 9 | Kung Fu Panda 4 | 147 826 |
| 10 | Se päättyy meihin | 131 919 |
Eniten tuottaneet elokuvat

| Sijoitus | Nimi | Studio | Maailmanlaajuinen tuotto |
| --- | --- | --- | --- |
| 1 | Inside Out – mielen sopukoissa 2 | Disney | 1 462 720 838 $ |
| 2 | Dyyni: Osa kaksi | Warner Bros. | 711 844 358 $ |
| 3 | Itse ilkimys 4 | Universal | 592 957 356 $ |
| 4 | Godzilla x Kong: The New Empire | Warner Bros. | 570 000 000 $ |
| 5 | Kung Fu Panda 4 | Universal | 546 362 086 $ |
| 6 | YOLO | China Film | 479 597 304 $ |
| 7 | Pegasus 2 | China Film | 466 930 272 $ |
| 8 | Kingdom of the Planet of the Apes | 20th Century / Disney | 396 666 553 $ |
| 9 | Bad Boys: Ride or Die | Sony Pictures | 388 334 897 $ |
| 10 | Article 20 | Beijing Enlight Pictures | 337 554 287 $ |